Gesondheidsdepartement skuld miljarde randArgieffoto (Foto: StockSnap, Pixabay) Die departement van gesondheid skuld meer as R3,3 miljard oor ses van die provinsies. Dit is tesame met die feit dat dié provinsies versuim het om 1 750 diensverskaffers te betaal, aldus ŉ geskrewe antwoord van die minister van gesondheid, dr. Joe Phaahla, op ŉ parlementêre vraag deur die Demokratiese Alliansie. Michele Clarke, die DA se skaduminister van gesondheid, sê die agterstallige skuld is waarskynlik baie meer, omdat Gauteng, die Noord-Kaap en Mpumalanga versuim het om die nodige inligting te verskaf. “Die departement van gesondheid se kommerwekkende neiging om skynbaar aanspreeklikheid te ontduik het nou ook in die provinsies neerslag gevind. Gauteng is ŉ nes van korrupsie en skandale – beslis nie ŉ provinsie wat toegelaat moet word om aanspreeklikheid te ontduik nie.” Clarke sê die feit dat die minister nie die eenvoudigste inligting van drie van die provinsies kon bekom nie, is ŉ teken dat die Nasionale Gesondheidsversekering (NGV)-wetsontwerp, wat die ANC deur die parlement wil stoomroller, niks anders as ŉ burokratiese nagmerrie sal wees nie wat ŉ reeds mislukte gesondheidsorgstelsel sal oorweldig. “Daar is daagliks al hoe meer stories oor korrupsie en wanbestuur en tog is daar nie behoorlike gevolgebestuur nie. Die gesondheidsorgstelsel het geen hoop op oorlewing indien diegene wat dit misbruik, nie vervolg word nie. Miskien moet die minister begin om te bevraagteken waarom die departemente van gesondheid in Gauteng, die Noord-Kaap en Mpumalanga nie inligting verskaf nie en seker te maak dat dit nie weer gebeur nie.” Clarke voeg by Suid-Afrikaners kan onmoontlik nie die ANC-regering vertrou met die enorme strukturele hervorming wat die NGV vereis indien hy selfs in die eenvoudigste take herhaaldelik onsuksesvol is nie, soos om diensverskaffers betyds te betaal; om seker te maak hospitaal-infrastruktuur word in stand gehou; noodsaaklike vakante poste word gevul; en om eenvoudige vrae te beantwoord met inligting wat byderhand moet wees as die korrekte stelsels in plek was.